Ntons tkyꞌiklen waqaq qꞌij,
te Jesus exik tukꞌleꞌ tukyꞌiꞌl te Xhpeꞌy bꞌix Jacobo bꞌix Waꞌnch aj titzꞌin te Jacobo,
bꞌix exik tukꞌleꞌ tzan kxik twiꞌ jun witz kchukel tukyꞌiꞌl.
Bꞌix tzi,
kyetz owok kyen aj tkyꞌixpjik tkaꞌyin te Jesus bꞌix te twitz otxaqtxon iktzaꞌ toq qꞌij bꞌix te tqꞌanaq owok bꞌan sjapun iktzaꞌ toq qꞌij.
Bꞌix ax ejaw kanet junx tukyꞌiꞌl te Moisés bꞌix Eliys [aj aꞌeꞌ tlajen Qtata Dios oqtxiꞌ],
nkyeyolin tuq tukyꞌiꞌl.
Ntons tzaj te Xhpeꞌy,
oxik tqꞌumaꞌ te Jesus ikxjani:
«Tat,
galan qa aqoqetna qetza tzani;
qa yatz agan ojawel jkꞌuluꞌna ox tal pach,
jun te yatz bꞌix jun te Moisés bꞌix junky te Eliys.»
Aj man tuq nyolin te Xhpeꞌy,
derepent jun chkꞌatunal otxaqtxon tuj muj oqet kyiꞌj bꞌix yaji otzaj qꞌolbꞌen [te Qtata Dios] ikxjani:
«Aj ntzani wetz nkꞌwaꞌal aj nqet nganiꞌ bꞌix bꞌan nkyinchalaj tiꞌj.
Intok esiꞌ ewiꞌ tiꞌj tetz.»
Ya ma xik kchaꞌoꞌ ikxjani kye txnaqꞌatz,
kyetz eqet mejlet tukyꞌi tajsik kywitz max twitz txꞌoꞌtxꞌ bꞌix ebꞌajxobꞌ nim.
Ntons te Jesus owok laqꞌchet kyiꞌj bꞌix oxik tqꞌumaꞌ kyetz ikxjani:
«Peꞌejaw waꞌlet waq bꞌix kꞌon kxobꞌ.»
Ya ma jaw kyeqꞌiꞌ kywitz jawnaq kꞌontiꞌl oxik kyeꞌeꞌ kye txqꞌanky sinoke aꞌox te Jesus xhchukel tuq atqet.
Aj man tuq ikjaꞌn kyqetz twiꞌ te witz,
te Jesus oxik tkꞌuluꞌ mandad kyetz ikxjani:
«Kꞌon xik eqꞌumaꞌ te nijunwt aj maꞌtx tzꞌok eteꞌeꞌ,
max oj njaw anqꞌin kxol kye kamnaq [wetz] te Ichan Aj Tkꞌwaꞌal Dios [aꞌin].»
Ntons kye txnaqꞌatz oxik kchaꞌoꞌ tetz ikxjani:
«¿Tistil nkyqꞌumaꞌ kye xnaqꞌtzal Kawbꞌil qa presis tzan tul te Eliys tbꞌayaꞌ [twitz te Koloyon Aj Qꞌumankaj Oqtxiꞌ]?»
Yaji te Jesus oxik tqꞌumaꞌ ikxjani:
«Bꞌanꞌax te Eliys uleꞌ tetz,
bꞌix aji tetz oqtel tkꞌuluꞌ kyaqil tuj tumeꞌl.
Per wetz oxeꞌl nqꞌumaꞌ etetz,
te Eliys oje tzul,
bꞌix kꞌontiꞌl owel kynikyꞌ tiꞌj,
sinoke oqet kykꞌuluꞌ tidiꞌchq tukyꞌiꞌl iktzaꞌ tuq kyetz kygan.
Ax ikxji [wetz] te Ichan Aj Tkꞌwaꞌal Dios [aꞌin] owokel wen twitz xhchoꞌnal tzan kypaj.»
Ntons kye txnaqꞌatz owel kynikyꞌ tiꞌj,
tetz nyolin tuq tiꞌj te Waꞌnch Aj Swal Aꞌ.